ΚΑΝΟΝΙΣΜΟΣ (ΕΟΚ) αριθ. 2868/93 ΤΗΣ ΕΠΙΤΡΟΠΗΣ της 20ής Οκτωβρίου 1993 για τροποποίηση του παραρτήματος Χ του κανονισμού (ΕΟΚ) αριθ. 3587/86 για τη θέσπιση των συντελεστών προσαρμογής που εφαρμόζονται στην τιμή αγοράς στον τομέα των οπωροκηπευτικών για τα μήλα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 638/93 (2), και ιδίως το άρθρο 16 παράγραφος 4,
Εκτιμώντας:
ότι το παράρτημα Χ του κανονισμού (ΕΟΚ) αριθ. 3587/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2610/93 (4), καθορίζει τους συντελεστές προσαρμογής που πρέπει να εφαρμόζονται στην τιμή αγοράς για τα μήλα τα οποία έχουν διαφορετικά εμπορικά χαρακτηριστικά από εκείνα που χρησιμοποιούνται για τον καθορισμό των τιμών βάσεως-
ότι σύμφωνα με τις πληροφορίες που έλαβε η Επιτροπή, οι τιμές παραγωγού για τα μήλα της ποικιλίας "Gala" είναι ίδιες ή υψηλότερες από εκείνες που χρησιμοποιούνται για τον καθορισμό των τιμών βάσεως- ότι όλες οι διάφορες μεταλλαγές της ποικιλίας "Gala" έχουν ουσιαστικά ίδια χαρακτηριστικά και θα πρέπει να ενταχθούν στην ίδια ομάδα-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα Χ "Μήλα" στοιχείο α) "Ποικιλία" πρώτη περίπτωση του κανονισμού (ΕΟΚ) αριθ. 3587/86, μετά τον όρο "Elstar" προστίθενται οι όροι "Gala και μεταλλαγές"
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Οκτωβρίου 1993.